BG Официален вестник на Европейския съюз L 96/1

РЕГЛАМЕНТ (ЕС) 2017/626 НА КОМИСИЯТА

от 31 март 2017 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от ацетамиприд, циантранилипрол, циперметрин, ципродинил, дифеноконазол, етефон, флуопирам, флутриафол, флуксапироксад, имазапик, имазапир, ламбда-цихалотрин, месотрион, профенофос, пропиконазол, пириметанил, спиротетрамат, тебуконазол, триазофос и трифлоксистробин във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него, като има предвид, че:

като има предвид, че:

(1) На 11 юли 2015 г. Комисията по Кодекс алиментариус прие максимално допустими граници на остатъчни вещества по Кодекс алиментариус (CXL) за месотрион (2). На 1 юли 2016 г. за Комисията по Кодекс алиментариус прие CXL за абамектин, ацетамиприд, ацетохлор, хлороталонил, циантранилипрол, циперметрин, ципродинил, дифеноконазол, етефон, флоникамид, флуопирам, флутриафол, флуксапироксад, имазапик, имазапир, ламбда-цихалотрин, луфенурон, профенофос, пропиконазол, пириметанил, квинклорак, спиротетрамат, тебуконазол, триазофос и трифлоксистробин (3).

(2) Максимално допустимите граници на остатъчни вещества (МДГОВ) за посочените вещества са определени в Регламент (ЕО) № 396/2005.

(3) В съответствие с член 5, параграф 3 от Регламент (ЕО) № 178/2002 на Европейския парламент и на Съвета (4), когато съществуват международни стандарти или предстои тяхното приемане, те се вземат под внимание при разработването или привеждането в съответствие на законодателството в областта на храните, освен ако тези стандарти или съответни части от тях биха били неефективно или неподходящо средство за постигане на легитимните цели на законодателството в областта на храните, или при наличие на научно основание, когато биха довели до степен на защита, различна от определената като подходяща в Общността. Освен това, в съответствие с член 13, буква д) от същия регламент Съюзът способства за постигането на последователност между международните технически стандарти и законодателството в областта на храните, като същевременно гарантира, че не се понижава възприетата от Съюза висока степен на защита.

(4) Съюзът изрази резерви пред Комитета по Кодекса за остатъчните вещества от пестициди (ККОП) относно CXL, предложени за следните комбинации пестицид/продукт: абамектин (всички продукти); ацетохлор (всички продукти); хлороталонил (всички продукти); циантранилипрол (мляко); етефон (ечемик, ръж, пшеница); флоникамид (всички продукти); флутриафол (зеленчуци от рода Brassica; целина; кратункови; пиперки; семкови плодове; продукти от животински произход); флуксапироксад (целина; ягодоплодни култури и други малки плодове; зеленчуци от рода Brassica; листни зеленчуци от рода Brassica; моркови; плодни зеленчуци; кратункови; чесън; лук; пащърнак; шалот/дребен лук); луфенурон (всички продукти); месотрион (аспержи; ягодоплодни храсти; храстови от рода Rubus; червени боровинки; карантия от бозайници, годна за консумация; яйца; месо от бозайници; мляко; бамя; карантия от домашни птици, годна за консумация; месо от домашни птици; ревен; захарна тръстика); квинклорак (всички продукти) и тебуконазол (слънчогледово семе).

(5) Поради това CXL за ацетамиприд, циантранилипрол, циперметрин, ципродинил, дифеноконазол, етефон, флуопирам, флутриафол, флуксапироксад, имазапик, имазапир, ламбда-цихалотрин, месотрион, профенофос, пропиконазол, пириметанил, спиротетрамат, тебуконазол, триазофос и трифлоксистробин, които не са изброени в съображение 4, следва да бъдат включени в Регламент (ЕО) № 396/2005 като МДГОВ, освен когато се отнасят до продукти, които не са включени в приложение I към посочения регламент, или когато са определени на по-ниска стойност от настоящите МДГОВ. Тези CXL са безопасни за потребителите в Съюза (5).

(6) В рамките на процедура по предоставяне на разрешение за използването върху райска ябълка на продукт за растителна защита, съдържащ активното вещество спиротетрамат, беше подадено заявление съгласно член 6, параграф 1 от Регламент (ЕО) № 396/2005 за изменение на съществуващите МДГОВ.

(7) В съответствие с член 6, параграфи 2 и 4 от Регламент (ЕО) № 396/2005 бе подадено заявление за използването на флутриафол при кратункови — с ядлива кора. Заявителят твърди, че разрешените видове употреба на посоченото вещество при тези култури в Съединените американски щати са довели до по-високи стойности на остатъчни вещества от разрешените с Регламент (ЕО) № 396/2005 МДГОВ и че е необходимо определянето на по-високи МДГОВ, за да се избегнат пречките пред търговията при вноса на посочените култури.

(8) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(9) Европейският орган за безопасност на храните, наричан по-долу „Органът“, направи оценка на заявленията и на докладите за оценка, като обърна специално внимание на рисковете за потребителите и където е целесъобразно — за животните, и даде обосновани становища относно предложените МДГОВ (6). Той изпрати становищата си до Комисията и до държавите членки, като ги направи и обществено достъпни.

(10) По отношение на останалите видове употреба, обхванати от заявленията, Органът стигна до заключението, че всички изисквания във връзка с данните са изпълнени и че измененията на МДГОВ, поискани от заявителите, са приемливи с оглед на безопасността на потребителите, което се основава на оценка на експозицията на потребителите от 27 конкретни европейски групи потребители. Органът взе предвид най-актуалната информация за токсикологичните свойства на веществата. Нито дългосрочната експозиция на посочените вещества чрез консумация на всички хранителни продукти, които биха могли да ги съдържат, нито краткосрочната експозиция, дължаща се на прекомерна консумация на съответните култури и продукти, показаха, че има риск от превишаване на допустимата дневна доза или на острата референтна доза.

(11) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(12) Поради това Регламент (ЕО) № 396/2005 следва да бъде съответно изменен.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 31 март 2017 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) ftp://ftp.fao.org/codex/reports/reports_2015/REP15_PRe.pdf

Съвместна програма на ФАО и СЗО относно стандартите за храните, Комисия по Кодекс алиментариус. Допълнения III и IV, тридесет и осма сесия. Женева, Швейцария, 6—11 юли 2015 г.

(3) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf.

Съвместна програма на ФАО и СЗО относно стандартите за храните, Комисия по Кодекс алиментариус. Допълнение II, тридесет и девета сесия. Рим, Италия, 27 юни—1 юли 2016 г.

(4) Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).

(5) Scientific support for preparing an EU position in the 47th Session of the Codex Committee on Pesticide Residues (CCPR) („Научна подкрепа за подготовка на позицията на ЕС по време на 47-ата сесия на Комитета по Кодекса за остатъчните вещества от пестициди (ККОП)“). EFSA Journal (Бюлетин на ЕОБХ), 2015; 13(7):4208 [178 стр.].

Scientific support for preparing an EU position in the 48th Session of the Codex Committee on Pesticide Residues (CCPR) („Научна подкрепа за подготовка на позицията на ЕС по време на 48-ата сесия на Комитета по Кодекса за остатъчните вещества от пестициди (ККОП)“). EFSA Journal (Бюлетин на ЕОБХ), 2016; 14(8):4571 [166 стр.].

(6) Научните доклади на ЕОБХ са на разположение на следния уебсайт: http://www.efsa.europa.eu.

Reasoned opinion on the setting of import tolerance for prohexadione in cherries (Обосновано становище за определяне на допустими за целите на вноса стойности за флутриафол върху кратункови — с ядлива кора). EFSA Journal (Бюлетин на ЕОБХ), 2016; 14(9):4577 [16 стр.].

Reasoned opinion on the modification of the existing maximum residue levels for fludioxonil in various crops (Обосновано становище относно изменението на съществуващите максимално допустими граници на остатъчни вещества за спиротетрамат при различни култури). EFSA Journal (Бюлетин на ЕОБХ), 2016; 14(3):4429 [34 стр.].